Τα λαδερά φασολάκια της Μάνης
Ο Χριστόφορος Πέσκιας μάς δίνει μία από τις πιο νόστιμες εκδοχές, τη μανιάτικη, σύμφωνα με την οποία τα φασολάκια μαγειρεύονται σε πολύ λάδι.
1 κιλό φασολάκια (τσαουλιά ή μπαρμπούνια), καθαρισμένα και κομμένα στη μέση αν είναι μεγάλα, 500 γρ. ντομάτες, ξεφλουδισμένες, ξεσποριασμένες και κομμένες σε μικρούς κύβους, 300 γρ. κρεμμύδια ξερά, σε ψιλά καρέ, 1 σκελίδα σκόρδου, ολόκληρη, 1 δαφνόφυλλο, τα φύλλα από 1/2 ματσάκι δυόσμο, ψιλοκομμένα, 400 ml ελαιόλαδο, αλάτι, πιπέρι φρεσκοτριμμένο (λευκό κατά προτίμηση)
Για να φτιάξουμε τα λαδερά φασολάκια της Μάνης αρχικά σε μια κατσαρόλα σοτάρουμε, σε δυνατή φωτιά, τα φασολάκια σε 40 ml από το μετρημένο ελαιόλαδο για περίπου 4 - 5 λεπτά.Προσθέτουμε το κρεμμύδι και σοτάρουμε για άλλα 4 - 5 λεπτά.Προσθέτουμε την ντομάτα, σοτάρουμε για άλλα 4 - 5 λεπτά και στη συνέχεια προσθέτουμε τη δάφνη, το σκόρδο και το υπόλοιπο λάδι.Σκεπάζουμε την κατσαρόλα μας και σιγοβράζουμε σε χαμηλή φωτιά για περίπου 50 λεπτά.Ελέγχουμε γύρω στα 30 - 35 λεπτά και, αν δούμε ότι το φαγητό έχει πολλά ζουμιά, ξεσκεπάζουμε και βράζουμε τα φασολάκια ξεσκέπαστα μέχρι να μείνουν με το λάδι και την ντομάτα (χωρίς νερά).Τραβάμε την κατσαρόλα από τη φωτιά, προσθέτουμε το δυόσμο, αλατοπιπερώνουμε και ανακατεύουμε πολύ απαλά.Αφήνουμε το φαγητό να ξεκουραστεί για 30 λεπτά προτού σερβίρουμε.Για το σερβίρισμα μπορούμε να σουρώσουμε τα φασολάκια, για να φύγει το πολύ λάδι.
Φασολάκια,Vegan,Νηστίσιμα